CELEX: 62021TN0782
Language: lt
Date: 2021-12-18 00:00:00
Title: Byla T-782/21: 2021 m. gruodžio 18 d. pareikštas ieškinys byloje EAA / Komisija

2022 2 14   
            
            
               LT
            
            
               Europos Sąjungos oficialusis leidinys
            
            
               C 73/54
            
         
      2021 m. gruodžio 18 d. pareikštas ieškinys byloje EAA / Komisija
      
      (Byla T-782/21)
      (2022/C 73/69)
      Proceso kalba: anglų
      
         Šalys
      
      
         Ieškovė: Europos aliuminio asociacija (EAA) (Briuselis, Belgija), atstovaujama lawyers B. O’Connor ir M. Hommé
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  priimti proceso organizavimo priemonę dėl dviejų bylos aspektų;
               
            
                  —
               
               
                  panaikinti Įgyvendinimo sprendimą (ES) 2021/1788 (1), kuriuo Komisija stabdo Įgyvendinimo reglamento (ES) 2021/1784 (2) poveikį;
               
            
                  —
               
               
                  priteisti iš Europos Komisijos ieškovės bylinėjimosi išlaidas, patirtas nagrinėjant šį ieškinį.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Komisija pažeidė Reglamentą 2016/1036 (3), visų pirma jo 14 straipsnio 4 dalį. Konkrečiai Komisija neišnagrinėjo žalos klausimo, kaip nurodyta Reglamento (ES) 2016/1036 3 straipsnio 5 dalyje, o išnagrinėjo tik ribotą nedidelį žalos rodiklių skaičių. Be to, Komisija neatliko Sąjungos intereso įvertinimo. Taip pat Komisija neatsižvelgė į Sąjungos dekarbonizacijos politiką ir nusistatė terminą, kuris nenumatytas teisės aktuose. Galiausiai Komisija suklydo dėl žalos atsinaujinimui taikytino teisinio kriterijaus.
               
            
                  2.
               
               
                  Antrasis ieškinio pagrindas grindžiamas tuo, kad Komisija pažeidė tinkamo proceso ir gero administravimo principus. Visų pirma, Komisija bendrai netinkamai vykdė sustabdymo tyrimą ir sustabdymo tyrimas nebuvo teisiškai ir faktiškai inicijuotas. Be to, Komisija nustatė nebūtinus terminus, kad būtų laikomasi neprotingo ir nereikalingo galutinio termino. Be to, Komisija elgėsi nenuosekliai perėmusi atskleidimo sąvoką, kuri taikoma naujiems ir atnaujintiems tyrimams, bet nesilaikė šiems tyrimams taikomų terminų.
               
            
                  3.
               
               
                  Trečiasis ieškinio pagrindas grindžiamas tuo, kad Komisija pažeidė SESV 296 straipsnį, nes nepakankamai motyvavo. Visų pirma, Komisija nepakankamai nurodė, kodėl buvo būtina nustatyti sustabdymo tyrimo pabaigos terminą tuo pačiu metu, kaip ir antidempingo tyrimo. Be to, Komisija nepakankamai motyvavo, kodėl sustabdyti priemones reikėjo Sąjungos interesais.
               
            
                  4.
               
               
                  Ketvirtasis ieškinio pagrindas grindžiamas tuo, kad Komisija aiškiai suklydo vertindama faktines aplinkybes. Konkrečiai kalbant, Komisija suklydo tirdama pasikeitusias rinkos sąlygas, Sąjungos pramonės pajėgumus aprūpinti rinką, gamybos už ES ribų duomenis ir pasiūlą bei paklausą.
               
            
                  5.
               
               
                  Penktasis ieškinio pagrindas grindžiamas tuo, kad Komisija netinkamai pasinaudojo sustabdymo išlyga. Komisija piktnaudžiavo savo įgaliojimais, kai taikė sustabdymą kaip alternatyvą nepatenkintiems prašymams neįtraukti produktų į produktų apibrėžtį.
               
            
         (1)  2021 m. spalio 8 d. Komisijos įgyvendinimo sprendimas (ES) 2021/1788, kuriuo sustabdomas Įgyvendinimo reglamentu (ES) 2021/1784 importuojamiems Kinijos Liaudies Respublikos kilmės plokštiems valcavimo produktams iš aliuminio nustatytų galutinių antidempingo muitų taikymas (OL L 359, 2021, p. 105).
      
         (2)  2021 m. spalio 8 d. Komisijos įgyvendinimo reglamentas (ES) 2021/1784, kuriuo importuojamiems Kinijos Liaudies Respublikos kilmės plokštiems valcavimo produktams iš aliuminio nustatomas galutinis antidempingo muitas (OL L 359, 2021, p. 6).
      
         (3)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016, p. 21).